KIRJALLINEN KYSYMYS E-3340/00 esittäjä(t): Monica Frassoni (Verts/ALE) komissiolle. Matkailualan rakennushankkeet Monte Russun rannikolla Aglientun kunnassa Sardiniassa (Italia).



Virallinen lehti nro 151 E , 22/05/2001 s. 0141 - 0142



KIRJALLINEN KYSYMYS E-3340/00 esittäjä(t): Monica Frassoni (Verts/ALE) komissiolle (25. lokakuuta 2000) Aihe: Matkailualan rakennushankkeet Monte Russun rannikolla Aglientun kunnassa Sardiniassa (Italia) Aglientun (Sassari, Italia) kunnanvaltuusto hyväksyi 9.6.2000(1) kaavoitussuunnitelman yli 95 000 kuutiometrin laajuisia matkailualan rakennushankkeita (hotelleja, asuntoja, yksityisasuntoja, palveluja) varten. Suunnitelman esitti Lido dei coralli -yhtiö, ja se koskee Monte Russun rannikkoa. Kyseinen rannikko kuuluu yhteisön tärkeänä pitämään Monte Russun alueeseen (koodi ITB000006), sitä suojellaan maisemarajoitteella (asetus 490/1999) ja se on määritelty Sardinian alueellisessa laissa n:o 31/1989 alueelliseksi luonnonsuojelualueeksi. Kyseinen rannikkoalue kuuluu lisäksi luonnonsuojeluhankkeen piiriin, joka saa yhteisön rahoitusta LIFE-ohjlemasta. Luonnonsuojelujärjestöt Amici della terra, Gruppo d'intervento giuridico ja Maailman Luonnon Säätiö ovat jo ilmoittaneet asiasta valtion- ja paikallishallinnon viranomaisille. Yhdellekään yllä mainituista hankkeista ja suunnitelmista ei ole tehty erityistä ja rajoittavaa ympäristövaikutusten arviointia direktiivin 85/337/ETY(2) mukaisesti (muutettu direktiivillä 97/11/EY(3), liite II, 12 kohta, c alakohta) eikä myöskään ympäristövaikutusten arviointia direktiivin 92/43/ETY(4) mukaisesti. 1. Onko komissio selvillä edellä esitetyistä seikoista? 2. Voisiko komissio selvittää, noudatetaanko kyseisessä hankkeissa ympäristövaikutusten arviointia ja Natura 2000 -verkostoon kuuluvien alueiden suojelua koskevia normeja? 3. Aikooko komissio ryhtyä toimiin tässä asiassa? 4. Miten yhteisön LIFE-rahoitus, jota Aglientun kunta saa, sovitetaan yhteen saman kunnan hyväksymän ja samaa aluetta koskevan matkailualan rakennushankkeita varten tehdyn kaavoitussuunnitelman kanssa? 5. Aikooko komissio jäädyttää LIFE-rahoituksen niin kauan, kuin alueen suojelua ei taata? 6. Onko suunnitteilla tai jo käynnissä muita yhteisön rahoituksen muotoja, esimerkiksi rakennerahastojen kautta, jotka voisivat hyödyttää suoraan tai epäsuorasti kyseistä kaavoitussuunnitelmaa? (1) Kunnallinen päätös n:o 22, 9.6.2000. (2) EYVL L 175, 5.7.1985, s. 40. (3) EYVL L 73, 14.3.1997, s. 5. (4) EYVL L 206, 22.7.1992, s. 7. Margot Wallströmin komission puolesta antama vastaus (4. joulukuuta 2000) Parlamentin jäsenen mainitsema hanke näyttää kuuluvan tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY, sellaisena kuin se on muutettuna direktiivillä 97/11/EY, liitteessä II olevassa 12 kohdan c alakohdassa mainittuihin hankkeisiin. Mainitun direktiivin 4 artiklan 2 kohdassa säädetään seuraavasti: Jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä, tai b) jäsenvaltioiden asettamien raja-arvojen tai valintaperusteiden avulla, arvioidaanko tämä hanke 510 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta. Monte Russun aluetta (ITB000006) on ehdotettu luontotyyppien sekä luonnonvaraisen eläimistön ja kasviston suojelusta annetussa neuvoston direktiivissä 93/43/ETY määritellyksi yhteisön tärkeänä pitämäksi luontotyypiksi. Jäsenvaltioiden on huolehdittava siitä, että mainitun direktiivin tavoitteita ei vaaranneta yhteisön tärkeänä pitämiksi luontotyypeiksi ehdotetuilla alueilla. Vaikka yhteisön luetteloa ei olekaan olemassa, jäsenvaltioita kehotetaan vähintäänkin pidättymään kaikista sellaisista toimista, jotka voivat aiheuttaa tällaisten kansallisissa luetteloissa olevien alueiden pilaantumista. Komissiolle on ilmoitettu kyseisen LIFE-hankkeen yhteydessä, että direktiivin 92/43/ETY 6 artiklan 3 kohdassa säädettyä, hankkeen vaikutuksia koskevaa asianmukaista arviointia suoritetaan parhaillaan. Mitä tulee ympäristövaikutusten arviointia koskevaan yhteisön lainsäädäntöön, kyseiselle hankkeelle ei ole komission käytettävissä olevien tietojen perusteella myönnetty lopullista hyväksyntää. Komissio ryhtyy tarvittaviin toimenpiteisiin yksityiskohtaisten tietojen keräämiseksi parlamentin jäsenen mainitsemasta tapauksesta ja varmistaakseen yhteisön lainsäädännön noudattamisen. Koska direktiivin 93/43/ETY 6 artiklassa säädettyä arviointia ei ole saatettu päätökseen, ei ole mahdollista vielä tässä vaiheessa arvioida, ovatko parlamentin jäsenen mainitsema hanke ja LIFE-hanke ristiriidassa keskenään. Näin ollen komissio katsoo, että ei ole tarkoituksenmukaista keskeyttää LIFE-rahoitusta.